คงดอกเบี้ยนโยบายสู้วิกฤตศก.โลก
บอร์ด กนง. มีมติคงดอกเบี้ยนโยบายไว้ที่ 3.00% หลังประเมินเศรษฐกิจโลกมีความเสี่ยงชะลอตัวมากกว่าที่คาดไว้
13 มิ.ย. 2555

บอร์ด กนง. มีมติคงดอกเบี้ยนโยบายไว้ที่ 3.00% หลังประเมินเศรษฐกิจโลกมีความเสี่ยงชะลอตัวมากกว่าที่คาดไว้  
นายไพบูลย์ กิตติศรีกังวาน ผู้ช่วยผู้ว่าการ สายนโยบายการเงิน ธนาคารแห่งประเทศไทย(ธปท.) แถลงผลการประชุมคณะกรรมการนโยบายการเงิน(กนง.)วันนี้ว่า ที่ประชุมกนง.มีมติเอกฉันท์ให้คงอัตราดอกเบี้ยนโยบายไว้ที่ 3% ต่อปี แต่อย่างไรก็ตามจะติดตามพัฒนาการของเศรษฐกิจโลกที่ได้รับผลกระทบจากปัญหาเศรษฐกิจยุโรปอย่างใกล้ชิด แลพพร้อมที่จะปรับนโยบายการเงินตามสถานการณ์ที่เปี่ยนแปลง
“กนง.ประเมินว่า เศรษฐกิจไทยในขณะนี้มีความเสี่ยงด้านการขยายตัวมากกว่าความเสี่ยงด้านเงินเฟ้อ โดยปัจจัยเสี่ยงหลักคือเศรษฐกิจโลก ซึ่งมีความไม่แน่นอนสูงอันเนื่องมาจากปัญหาเศรษฐกิจยุโรป ดังนั้น กนง.จึงเห็นควรให้ดำเนินนโยบายการเงินแบบผ่อนปรนต่อไป เพื่อสนับสนุนการฟื้นตัวของเศรษฐกิจไทยให้มั่นคงและรองรับความเสี่ยงจากเศรษฐกิจโลก” นายไพบูลย์กล่าว
นายไพบูลย์ กล่าวว่า สถานการณ์เช่นนี้ เศรษบกิจไทยอาจจะได้รับผลกระทบจากปัญหาเศรษฐกิจยุโรปได้หลายช่องทาง ไม่ว่าตลาดการเงิน การไหลเข้าออกของเงินทุน การค้าระหว่างประเทศ ซึ่งปัญหาเหล่านี้อาจจะกระทบต่อสถาบันการเงินด้วย ดังนั้น ที่ประชุมจึงให้มีการตั้งคณะทำงานร่วมกันเพื่อรักษาเสถียรภาพของระบบเศรษฐกิจ โดยให้กนง.ร่วมกับคณะกรรมการนโยบายสถาบันการเงิน(กนส.) เพื่อเฝ้าติดตามสถานการณ์เศรษฐกิจโลกและยุโรปที่อาจจะกระทบไทยอย่างใกล้ชิดต่อไป เพื่อเตรียมรับปัญหา รวมถึงเสนอแนวทางแก้ไข 
ทั้งนี้ คณะทำงานดังกล่าว ยจะประชุมกันอย่างน้อย 2 ครั้งต่อเดือน หรือแล้วแต่สถานการณ์ โดยจะมีการประชุมร่วมกันในวันจันทร์ที่ 18 มิ.ย.ที่จะถึงนี้ เพื่อร่วมประเมินสถานการณ์ร่วมกันเป็นครั้งแรก